KOMISSION LAUSUNTOEuroopan unionin toiminnasta tehdyn sopimuksen 294 artiklan 7 kohdan c alakohdan nojalla Euroopan parlamentin tarkistuksesta [tarkistuksista] neuvoston kantaan ehdotuksesta Euroopan parlamentin ja neuvoston direktiiviksi rajatylittävän lainvalvonnan helpottamisesta liikenneturvallisuuden alalla /* KOM/2011/0533 lopullinen - 2008/0062 (COD) */





2008/0062 (COD) KOMISSION LAUSUNTO Euroopan unionin toiminnasta tehdyn sopimuksen 294 artiklan 7 kohdan c alakohdan nojalla Euroopan parlamentin tarkistuksesta [tarkistuksista] neuvoston kantaan ehdotuksesta Euroopan parlamentin ja neuvoston direktiiviksi rajatylittävän lainvalvonnan helpottamisesta liikenneturvallisuuden alalla 1. TAUSTA Ehdotus toimitettiin Euroopan parlamentille ja neuvostolle: KOM(2008) 151 lopullinen – 2008/0062(COD) || 19.3.2008 Euroopan talous- ja sosiaalikomitea antoi lausuntonsa: || 17.9.2008 Euroopan parlamentti antoi lausuntonsa ensimmäisessä käsittelyssä: || 17.12.2008 Neuvosto hyväksyi poliittisen yhteisymmärryksen ensimmäisessä käsittelyssä (yksimielisesti): || 2.12.2010 Neuvosto vahvisti kantansa ensimmäisessä käsittelyssä (yksimielisesti): || 17.3.2011 Euroopan parlamentti antoi lausuntonsa toisessa käsittelyssä: || 6.7.2011 2. KOMISSION EHDOTUKSEN TAVOITE Komission ehdotuksen tavoitteena on parantaa liikenneturvallisuutta perustamalla tiedonvaihtojärjestelmä liikennerikkomuksen tekovaltion ja ajoneuvon rekisteröintivaltion välillä. Järjestelmän on tarkoitus koskea kaikkein vakavimpia tieliikennerikkomuksia. Sen tarkoituksena on tunnistaa omistaja, jonka ajoneuvolla on syyllistytty rikkomukseen muussa jäsenvaltiossa kuin ajoneuvon rekisteröintivaltiossa. Sen jälkeen jäsenvaltio, jossa rikkomus on tapahtunut, voisi nostaa syytteen ja asettaa seuraamuksia rikkomukseen syyllistyneelle. Komission ehdotuksen kattamat rikkomukset ovat ylinopeus, turvavyön käytön laiminlyönti, punaisen liikennevalon noudattamatta jättäminen sekä rattijuopumus. Nämä liikennerikkomukset aiheuttavat suurimman osan tieliikenneonnettomuuksista ja -kuolemista. Ehdotuksen tekstissä määritellään myös tiedonvaihtomenettelyt (vaihdettavat tiedot, vastuuviranomaiset ja käytettävä verkko) ja annetaan malli ilmoituksesta, joka lähetetään rekisteriotteessa mainitulle henkilölle. 3. KOMISSION LAUSUNTO EUROOPAN PARLAMENTIN EHDOTTAMISTA MUUTOKSISTA 3.1 Yleisiä huomioita Liikenne- ja matkailuvaliokunnan 24. huhtikuuta 2011 hyväksymän, neuvoston ensimmäisessä käsittelyssä vahvistamaa kantaa koskevan suosituksen pohjalta neuvosto, Euroopan parlamentti ja komissio ovat olleet useita kertoja epävirallisesti yhteydessä toisiinsa, jotta asiasta päästäisiin yhteisymmärrykseen toisessa käsittelyssä. Edellä mainitun yhteydenpidon perusteella valiokunta esitti kompromissitarkistuksen, josta äänestettiin myöhemmin täysistunnossa 6. heinäkuuta 2011. Komissio hyväksyy sisällöllisesti tämän kompromissitarkistuksen, mutta muistuttaa jo ensimmäisessä käsittelyssä ilmaisemastaan kannasta, joka koskee toisaalta oikeusperustan valintaa (poliisiyhteistyö) molempien lainsäädäntövallan käyttäjien kesken ja toisaalta vastaavuustaulukoiden puuttumista tekstistä (ks. 4 kohta). 3.2 Euroopan parlamentin muutokset toisessa käsittelyssä Oikeusperustaan liittyvää kysymystä lukuun ottamatta komissio on jo hyväksynyt neuvoston ensimmäisessä käsittelyssä vahvistaman kannan asiasisällön osalta (ks. komission lausunto neuvoston kannasta[1]). Euroopan parlamentin neuvoston kantaan tekemiin tarkistuksiin sisältyvät tärkeimmät muutokset ovat seuraavat: (1) Ilmoitus: täsmennetään, että jos rikkomuksen tekovaltio päättää käynnistää jatkomenettelyjä, rikkomukseen syyllistyneelle on ehdottomasti lähetettävä ilmoitus. (2) Tiukennetaan tietosuojasäännöksiä henkilötietojen mahdollisen väärinkäytön estämiseksi. (3) Lisätään säädösvallan siirron nojalla annettuja säädöksiä koskeva uusi säännös, jotta voidaan mahdollistaa teknisen liitteen muuttaminen tietojenvaihtoa koskevan tietokokonaisuuden osalta. (4) Vahvistetaan tarkistuslauseketta, jotta komissio voi arvioida, tarvitaanko automaattisia valvontalaitteistoja koskevien yhteisten vaatimusten kehittämiseen, liikennesääntöjen yhdenmukaistamiseen ja jatkomenettelyjä koskevien yhteisten perusteiden vahvistamiseen liittyviä uusia lainsäädäntöehdotuksia. Siihen sisältyy myös komission lausuma, jossa se sitoutuu tarkastelemaan tarvetta laatia EU:n laajuiset suuntaviivat tieliikennesääntöjen noudattamisen valvonnan yhdenmukaistamiseksi jäsenvaltioissa. 3.3 Lausuma oikeusperustasta Oikeusperustan valinnan osalta komissio katsoo, että oikeudellisesta ja institutionaalisesta näkökulmasta oikeusperustaksi neuvoston ensimmäisessä käsittelyssä valittu poliisiyhteistyö (87 artiklan 2 kohta), jota myöskään Euroopan parlamentti ei kiistänyt toisessa käsittelyssä, ei muodosta asianmukaista oikeusperustaa tälle direktiiville. Tätä taustaa vasten komissio merkitsi neuvoston pöytäkirjaan lausuman, jossa se varasi itselleen oikeuden käyttää kaikkia käytettävissään olevia oikeudellisia keinoja (ks. komission lausuma 4 kohdassa). 3.4 Lausuma vastaavuustaulukosta Neuvoston yhteisymmärrykseen ei sisälly säännöstä, jonka mukaan jäsenvaltioiden tulisi toimittaa komissiolle vastaavuustaulukko, mikä poikkeaa Euroopan parlamentin yleisestä linjasta kyseisessä asiassa. Ottaen huomioon käsiteltävänä olevan asian erityispiirteet (yksimielisyyssääntö neuvostossa, toisessa käsittelyssä saavutettu yhteisymmärrys) lainsäädäntövallan käyttäjät pääsivät yksimielisyyteen vastaavuustaulukoita koskevasta ratkaisusta, joka ei vaikuta asiasta käytäviin toimielinten välisiin keskusteluihin. Neuvosto ja Euroopan parlamentti antoivat yhteisen lausuman, jossa korostettiin, että tämän direktiivin antaminen ei vaikuta vastaavuustaulukoista käytävien toimielinten välisten neuvottelujen tulokseen. Lisäksi komissio antoi lausuman, jossa se pitää valitettavana vastaavuustaulukoiden puuttumista varsinaisesta säädöstekstistä ja vahvistaa sitoutuvansa varmistamaan, että jäsenvaltiot laativat vastaavuustaulukoita, jotka kuvaavat kansallisen lainsäädännön osaksi saattamista koskevien toimenpiteiden ja direktiivin välistä yhteyttä. Sovitteluhengessä ja helpottaakseen tämän ehdotuksen välitöntä hyväksymistä komissio ilmoitti kuitenkin myös, että se voi hyväksyä sen, että tekstiin sisältynyt vastaavuustaulukoiden pakollisuutta koskeva säännös korvataan asiaa koskevalla johdanto-osan kappaleella, jossa jäsenvaltioita kehotetaan noudattamaan tätä käytäntöä, mutta korosti, ettei komission tässä asiassa esittämää kantaa tule pitää ennakkotapauksena (ks. 4 kohta). 4. PÄÄTELMÄT/YLEISET HUOMIOT Euroopan parlamentti hyväksyi neuvoston ja komission kanssa käymänsä yhteydenpidon jälkeen 6. heinäkuuta 2011 toisen käsittelyn tarkistukset. Komissio vahvistaa hyväksyvänsä äänestetyn kompromissitarkistuksen, koska siinä otetaan huomioon komission ehdotuksen päätavoitteet, mutta oikeusperustan muutoksesta johtuen se haluaa vahvistaa seuraavan lausuman: ”Komissio panee merkille, että neuvosto ja Euroopan parlamentti ovat yhtä mieltä siitä, että komission ehdottama oikeusperusta eli SEUT-sopimuksen 91 artiklan 1 kohdan c alakohta korvataan SEUT-sopimuksen 87 artiklan 2 kohdalla. Vaikka komissio onkin molempien lainsäädäntövallan käyttäjien kanssa samaa mieltä siitä, että on tärkeää pyrkiä ehdotetun direktiivin tavoitteisiin liikenneturvallisuuden parantamiseksi, se katsoo oikeudellisesta ja institutionaalisesta näkökulmasta, että SEUT-sopimuksen 87 artiklan 2 kohta ei ole asianmukainen oikeusperusta ja varaa tästä syystä itselleen oikeuden käyttää kaikkia käytettävissään olevia oikeudellisia keinoja.” Tarkistuslausekkeen ja liikenneturvallisuutta koskevien komission jatkotoimien osalta komissio antoi seuraavan lausuman: ”Komissio arvioi, onko tarpeen laatia EU:n tasolla suuntaviivat sen varmistamiseksi, että jäsenvaltiot lisäävät liikennesääntöjen täytäntöönpanon yhtenevyyttä vertailukelpoisten menetelmien, käytäntöjen, standardien ja toistuvan valvonnan avulla erityisesti ylinopeutta, rattijuopumusta, turvavyön käytön laiminlyöntiä ja punaisen liikennevalon noudattamatta jättämistä koskevissa asioissa”. Vaikka komissio hyväksyykin vastaavuustaulukoiden osalta sen, että tekstiin sisältynyt vastaavuustaulukoiden pakollisuutta koskeva säännös korvataan asiaa koskevalla johdanto-osan kappaleella, jossa jäsenvaltioita kehotetaan noudattamaan tätä käytäntöä, se antoi seuraavan lausuman palauttaakseen mieliin kantansa tähän horisontaaliseen institutionaaliseen kysymykseen. ”Komissio palauttaa mieliin sitoumuksensa varmistaa, että jäsenvaltiot saattaessaan EU:n lainsäädäntöä osaksi kansallista lainsäädäntöään laativat vastaavuustaulukot, joista ilmenevät EU:n direktiivin kansalliset täytäntöönpanotoimenpiteet, ja toimittavat ne komissiolle, ja että tämä tehdään kansalaisten hyödyksi, lainsäädännön parantamiseksi, oikeudellisen avoimuuden lisäämiseksi ja jotta helpotettaisiin sen tarkastelua, vastaavatko kansalliset säännöt EU:n säännöksiä. Komissio pitää valitettavana, että rajatylittävän lainvalvonnan helpottamisesta tieliikenneturvallisuuden alalla annettuun ehdotukseen Euroopan parlamentin ja neuvoston direktiiviksi sisältynyt säännös, jonka tarkoituksena oli tehdä vastaavuustaulukoiden laatimisesta pakollista, ei saanut kannatusta. Kompromissin aikaansaamiseksi ja jotta ehdotus voitaisiin hyväksyä viipymättä, komissio voi hyväksyä sen, että tekstiin sisältynyt vastaavuustaulukoiden pakollisuutta koskeva säännös korvataan asiaa koskevalla johdanto-osan kappaleella, jossa jäsenvaltioita kehotetaan noudattamaan tätä käytäntöä. Komission tässä asiassa omaksumaa kantaa ei kuitenkaan tule pitää ennakkotapauksena. Komissio jatkaa toimiaan löytääkseen yhdessä Euroopan parlamentin ja neuvoston kanssa asianmukaisen ratkaisun tähän horisontaaliseen institutionaaliseen kysymykseen.” [1] KOM (2011) 148.